德興葉志道字士心葬母于銀山丹井之上作丹泉吟
作者：仇遠
朝代：宋

paragraphs: 葛公學仙丹有泉，葉公藏母丹泉邊。
泉流㶁㶁亂石底，丹光炯炯長松巔。
陟彼屺兮瞻望母，麻衣土枕常廬墓。
難將寸草報春暉，祇覺焄蒿泣秋露。
男兒眼中非無淚，有淚徹泉無厚地。
泉聲如咽淚如丹，何待洩融歌大隧。
幽花淡月耿墓門，不招仙魄招母魂。
子規一聲蒼石裂，白雲渺渺山昏昏。